Asal usul nama Stretford menika saking tembung "street" (basa Inggris Kina) ing satunggaling lèpèn ing sabrang lèpèn Mersey. Jalan utami miyos ing Stretford, A56 Chester Road, ndhèrèk garis margi ing jaman Romawi Kina saking Deva Victrix (Chester) dhateng Kitha Mancunium (Manchester), miyos Mersey dhateng Kitha Stretford ing Kreteg Crossford Bridge, ingkang mapan ing lokasi kina wau. Satunggaling yektos paling kawitan babagan wontenipun manungsa ing sakupengipun Stretford saking satunggaling tilaran jaman kina awujud séla Neolitik ingkang dipunpanggihi ing wewengkon wau, ingkang asalipun saking jaman watawis taun 2000 SM. Stretford dados pérangan saking wewengkon ingkang dipunkuwaosi suku Celtic Brigantes sadèrèngipun lan sasampunipun dipunkuwaosi Bangsa Romawi, lan gadhah wewatesan kaliyan wewengkon Cornovii ing sisih kiduling Mersey. Wekdal taun 1212, wonten kalih griya ageng ingkang samenika dipunsebat Stretford. Wewengkon ing sisih kidul, caket kaliyan Lepen Mersey, dipunkuwaosi dening Hamon de Mascy, ewadéné wewengkon sisih lèr, caket kaliyan lèpèn Irwell, dipunkuwaosi déning Henry de Trafford. Udakawis taun 1250, Hamon de Mascy lajeng maringaken wewengkon Stretford dhateng putrinipun ingkang asma Margery. Ing tembé wingking, watawis taun 1260, Stretford dipunparingaken dhateng Richard de Trafford kanthi regi séwa setunggal sen. Boten patosa dangu kulawargi de Mascy maringaken hak wewengkon ing Stretford dhateng Henry de Trafford, kulawargi Trafford lajeng pikantuk sedaya wewengkon Stretford.